Document ID: 32010R1153

A BIZOTTSÁG 1153/2010/EU RENDELETE
(2010. december 8.)
a 175/2010/EU rendeletnek a Crassostrea gigas fajba tartozó osztrigák megnövekedett arányú elhullása elleni védekezésre irányuló intézkedések időbeli hatályának meghosszabbítása tekintetében történő módosításáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a tenyésztett víziállatokra és az azokból származó termékekre vonatkozó állat-egészségügyi követelményekről és a víziállatokban előforduló egyes betegségek megelőzéséről és az azok elleni védekezésről szóló, 2006. október 24-i 2006/88/EK tanácsi irányelvre (1) és különösen annak 41. cikke (3) bekezdésére és 61. cikke (3) bekezdésére,
mivel:
(1)
Az Ostreid herpeszvírus 1 μvar (OsHV-1 μvar) észlelésével kapcsolatban a Crassostrea gigas fajba tartozó osztrigák megnövekedett arányú elhullása elleni védekezésre irányuló intézkedések tekintetében a 2006/88/EK tanácsi irányelv végrehajtásáról szóló, 2010. március 2-i 175/2010/EU bizottsági rendelet (2) célja, hogy feltartóztassa azon betegség terjedését, amelyet feltehetően a Crassostrea gigas fajba tartozó osztrigák vírusos fertőzése okoz Franciaországban, Írországban és a Csatorna-szigeteken.
(2)
Mivel nem volt egyértelmű, hogy a Crassostrea gigas fajba tartozó osztrigák megnövekedett arányú elhullását valóban az említett vírus okozza, az intézkedéseket átmeneti intézkedésekként fogadták el, amelyek hatálya 2010. december 31-én lejár.
(3)
A Crassostrea gigas fajba tartozó osztrigáknak az OsHV 1 μvar észlelésével kapcsolatba hozható megnövekedett arányú elhullása 2010-ben is folytatódott.
(4)
Az OsHV-1 μvar korai észlelésére irányuló programokkal kapcsolatos tagállami tapasztalatokról szóló jelentések, valamint az Európai Élelmiszerbiztonsági Hatóságnak a betegség okaival kapcsolatban megfogalmazott véleménye csak 2010 őszén állnak rendelkezésre; és ezeket a 175/2010/EU rendelet alapján elfogadott intézkedések felülvizsgálata előtt még ki kell értékelni.
(5)
Következésképp a 175/2010/EU rendelet időbeli hatályát 2011. április 30-ig meg kell hosszabbítani. A rendeletet ezért ennek megfelelően módosítani kell.
(6)
Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
ELFOGADTA EZT A RENDELETET:
1. cikk
A 175/2010/EU rendelet 8. cikkének második bekezdésében a „2010. december 31.” időpont helyébe a „2011. április 30.” időpont lép.
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2010. december 8-án.

Labels: 0
3
19
6